„ Road House “ ( 1989 ) með Patrick Swayze fær viðhafnarútgáfu á Blu-ray frá bandaríska útgáfufyrirtækinu Shout Factory . Fáir myndu kalla hana frábæra og halda andliti en hún er sígild mynd með dyggan hóp aðdáenda . Níundi áratugurinn var áratugur hasarmyndanna með hvítþvegnum hetjum sem öttu kappi við vondu kallana sem áttu það skilið að vera drepnir eða að minnsta kosti lúbarðir . Swayze komst ekki í hóp Chuck Norris , Schwarzenegger eða Stallone í þeirri deild en hann hafði allt til að bera eins og „ Road House “ sýnir ; vel skorinn , massaður og með kattliðugar hreyfingar í bardagaatriðunum enda nýbúinn að dansa úr sér allt vit í „ Dirty Dancing “ ( 1987 ) . Hér leikur hann útkastarann Dalton sem hefur byggt upp gott orðspor í bransanum og er fenginn til að hreinsa út óþverralýðinn á vinsælum bar í hinum tilbúna bæ Jasper einhvers staðar í Suðurríkjunum . Hann lendir upp á kant við helsta óþokkann í bænum sem sendir heilan her af slagsmálaglöðum vöðvafjöllum á eftir Dalton og höggin fljúga og barkakýli eru fjarlægð með hnefum … í einu atriði í það minnsta . „ Road House “ hefur verið til á Blu í mörg ár en væntanleg er viðhafnarútgáfa með miklu magni af aukaefni sem prýðir diskinn ; tveir yfirlestrar , heimildarmynd um gerð myndarinnar , samtal við leikstjórann Rowdy Herrington og stikla um áhættuatriðin og tónlistina í myndinni ásamt fleiru . Einnig er Swayze minnst með ummælum frá eiginkonu hans , Lizu Niemi Swayze , og meðleikurum og aðstandendum „ Road House “ en kappinn lést árið 2009 , einungis 57 ára að aldri , eftir skammvinna baráttu við krabbamein í brisi . Flottur pakki fyrir flotta mynd og útgáfudagurinn er 6. september .